***Το Σύνδρομο του Βερολίνου*** (αγγλικά: *Berlin Syndrome*) είναι ψυχολογικό θρίλερ αυστραλιανής και γαλλικής συμπαραγωγής του 2017, σε σκηνοθεσία της Κέιτ Σόρτλαντ και σενάριο του Σον Γκραντ. Πρωταγωνιστούν οι Τερέζα Πάλμερ και Μαξ Ρίμελτ. Η ταινία βασίζεται στο ομότιτλο μυθιστόρημα της Μέλανι Τζούστεν και μιλά για την ιστορία μιας νεαρής Αυστραλιανής φωτογράφου, που ταξιδεύει στη Γερμανία, όπου γνωρίζει έναν ελκυστικό νεαρό Γερμανό καθηγητή. Μετά από μια νύχτα πάθους μαζί του, ξαφνικά η φωτογράφος βρίσκει τον εαυτό της όμηρο από τον επικείμενο εραστής της.

*Το Σύνδρομο του Βερολίνου* έκανε παγκόσμια πρεμιέρα στο Φεστιβάλ Κινηματογράφου Σάντανς στις 20 Ιανουαρίου 2017 και κυκλοφόρησε στην Αυστραλία στις 20 Απριλίου του 2017 από την Entertainment One.

Υπόθεση
-------

Η Κλερ Χέιβελ (Τερέζα Πάλμερ), μια νεαρή Αυστραλιανή ταξιδιώτισσα που εξερευνά το Βερολίνο, όταν γνωρίζει έναν ντόπιο άνδρα ονόματι Άντι (Μαξ Ρίμελτ) και περνά μια νύχτα πάθους μαζί του. Ωστόσο, το επόμενο πρωί, η Κλερ διαπιστώνει ότι ο Άντι την κλείδωσε στο διαμέρισμα.

Πιστεύοντας πως ο Άντι ξέχασε να της αφήσει το κλειδί, η Κλερ αποφασίζει να μείνει μαζί για άλλη μια νύχτα. Ωστόσο, σύντομα, η Κλερ συνειδητοποιεί ότι ο Άντι δεν έχει καμία πρόθεση να την αφήσει να φύγει, ανακαλύπτοντας ότι έγραψε στον ώμο της τη λέξη *meine* (δική μου) και έκλεψε την κάρτα SIM από το κινητό της.

Η Κλερ προσπαθεί να δραπετεύσει με το να σπάσει τα παράθυρα, αλλά ανακαλύπτει ότι είναι διπλά. Προς έκπληξή της, όταν ο Άντι επιστρέφει στο σπίτι, φέρεται σα να μη συνέβη τίποτα, προσφέροντάς της λουλούδια και πέστο. Αυτό, εξοργίζει την Κλερ και του επιτίθεται, αλλά εκείνος την ακινητοποιεί και τη δένει στο κρεβάτι.

Ενώ η Κλερ είναι έγκλειστη στο διαμέρισμά του, ο Άντι βγαίνει για δείπνο με τον πατέρα του Έριχ και αναφέρει ότι βγαίνει με την Κλερ. Ο πατέρας του Άντι ρωτά για το τι συνέβη στην προηγούμενη κοπέλα του, Νάταλι, και ο Άντι του λέει ότι επέστρεψε πίσω στον Καναδά.

Ο Έριχ αναφέρει την μητέρα του Άντι, προτρέποντας τον Άντι να μιλήσει πικρά για το πως έπεσε στη δύση προτού πέσει το Τείχος του Βερολίνου. Εκείνη τη νύχτα, όταν ο Άντι αφήνει την Κλερ να κάνει μπάνιο, τρομοκρατείται όταν βρίσκει μακριά ξανθά μαλλιά στο σιφόνι, και συνειδητοποιεί ότι ίσως να μην είναι το πρώτο του θύμα. Η Κλερ ρωτά τον Άντι για το αν σκέφτεται τις προηγούμενες κοπέλες του και της απαντά αρνητικά.

Εν τω μεταξύ, ο Άντι παριστάνει ότι τα πράγματα είναι φυσιολογικά, λέγοντας χαρούμενος στην Κλερ ότι είπε στον πατέρα του για τη σχέση τους και ότι έστειλε μήνυμα στη μητέρα της Κλερ για την Κλερ. Η Κλερ μαχαιρώνει τον Άντι με ένα κατσαβίδι και φεύγει από το διαμέρισμα, αλλά ο Άντι την πιάνει στην άδεια αυλή και φέρνει την Κλερ πίσω, με εκείνην να σπάει το χέρι της ενώ προσπαθεί να δραπετεύσει σε ένα άλλο κτίριο.

Μια νύχτα, η Φράνκα, μια μαθήτρια στο αθλητικό σχολείο όπου ο Άντι διδάσκει, εμφανίζεται στο διαμέρισμά του. Ο Άντι προειδοποιεί την Κλερ ότι θα σκοτώσει την Φράνκα αν μάθει ότι την κρατάει φυλακισμένη. Όταν η Φράνκα βλέπει πολύ γρήγορα την Κλερ με πετσέτα, ο Άντι της λέει ότι είναι η κοπέλα του και βρίζει τη Φράνκα, με αποτέλεσμα να φύγει.

Εν τω μεταξύ, ο Άντι εξακολουθεί να έχει παράξενη συμπεριφορά, τραβώντας φωτογραφίες την Κλερ σε ενοχλητικές πόζες και κόβοντας τούφες από τα μαλλιά της. Κάποιο διάστημα αργότερα, ο Άντι ανακαλύπτει ότι ο πατέρας του πέθανε στον ύπνο του. Θλιμμένος ο Άντι, πηγαίνει να μείνει στο σπίτι του πατέρα του για μια εβδομάδα, αλλά αφήνει την Κλερ στο διαμέρισμα με απενεργοποιημένο το ρεύμα. Ανήμπορη να δραπετεύσει, η αδύναμη Κλερ τραβάει φωτογραφίες τον εαυτό της και τρώει ό, τι έχει μείνει από φαγητό μέχρις ώτου επιστρέψει ο Άντι. Η Κλερ ανακουφίζεται, καθώς πίστευε ότι δε θα επέστρεφε και συμπαραστέκεται στον Άντι για την απώλειά του και κοιμάται μαζί του.

Ενώ πλησιάζουν οι γιορτές, η διάθεση της Κλερ αναζωπυρώνεται ελαφρώς. Μαθαίνει να παίζει ακορντεόν, όπως επίσης μαγειρεύει και καθαρίζει για τον Άντι. Για τα Χριστούγεννα, ο Άντι της χαρίζει βιβλία και τον γέρικο σκύλο του πατέρα του, τον οποίον και σκοτώνει λίγες ημέρες αργότερα, μιας και ζηλεύει τη σχέση τους.

Μόλις μετά τα Χριστούγεννα, ο Άντι οδηγεί την Κλερ στο δάσος, με σκοπό να τη σκοτώσει με ένα τσεκούρι. Προτού το κάνει, ένα μικρό αγόρι τρέχει κλαίγοντας προς το μέρος τους και τους λέει ότι ο αδελφός του χτύπησε το πόδι του. Η Κλερ ψιθυρίζει στο αγόρι να πάει να φωνάξει βοήθεια, αλλά εκείνος δεν καταλαβαίνει αγγλικά και την φοβάται.

Αφότου εμφανίζεται η μητέρα του αγοριού, ο Άντι επιστρέφει την Κλερ στο σπίτι, όπου τελικά εκείνη μπαίνει σε ένα κλειδωμένο δωμάτιο του διαμερίσματος και βρίσκει μια καρέκλα για μασάζ και ένα φωτογραφικό άλμπουμ γεμάτο πολαρόιντ με την Νάταλι, την οποία ο Άντι προφανώς απήγαγε και δολοφόνησε πριν από αυτήν. Ένας άνδρας με φακό βλέπει την Κλερ σε ένα από τα παράθυρα και επιχειρεί να τη σώσει. Ωστόσο, ο Άντι επιστρέφει στο σπίτι και σκοτώνει εκείνον τον άνδρα με έναν λοστό. Έπειτα, ο Άντι αναγκάζει την Κλερ να τον βοηθήσει να τυλίξουν το πτώμα με πλαστικό, λέγοντάς της ότι είναι δικό της το φταίξιμο που αυτός ο άνδρας είναι νεκρός. Ο Άντι παίρνει το πτώμα έξω και το καίει.

Περνάει κι άλλο διάστημα που η Κλερ κρατείται φυλακισμένη. Ο Άντι βλέπει στην εφημερίδα μια φωτογραφία της Κλερ, και συγκεκριμένα στο τμήμα για τους αγνοούμενους. Της λέει να μαζέψει τα πράγματά της σε μια τσάντα, με το πρόσχημα ότι θέλει να καθαρίσει το σπίτι από τον καπνό. Βλέποντας μια στοίβα από βιβλία εργασίας που ο Άντι βαθμολογεί, η Κλερ καίει το χέρι της στο φούρνο επίτηδες και κλέβει ένα από αυτά, όταν ο Άντι φεύγει από το δωμάτιο για να της φέρει αλοιφή.

Αργότερα, ο Άντι φεύγει για τελευταία φορά, κλείνοντας το ρεύμα. Στη δουλειά, ο Άντι δίνει τα βιβλία εργασιών στους μαθητές, συμπεριλαμβανομένου της Φράνκα. Μέσα στο δικό της, η Φράνκα ανακαλύπτει μια πολαρόιντ της δεμένης Κλερ, την οποία έκρυψε μέσα σκόπιμα για να τη βρει η Φράνκα.

Ενώ η Φράνκα φεύγει από την τάξη σοκαρισμένη, η πολαρόιντ πέφτει στο πάτωμα και την βλέπουν και οι υπόλοιποι μαθητές. Ο Άντι σύντομα συνειδητοποιεί ότι έχει εκτεθεί και φεύγει πανικόβλητος για το σπίτι. Η Φράνκα πηγαίνει μέχρι το διαμέρισμα με το ποδήλατό της και βρίσκει την Κλερ ακριβώς προτού φτάσει ο Άντι.

Κρυμμένη με τη Φράνκα, η Κλερ τελικά καταφέρνει να παρασύρει τον Άντι στο μέρος του σπιτιού όπου κρατούσε εκείνη και τον κλειδώνει εκεί. Γεμίζει μια τσάντα με τα προσωπικά της ντοκουμέντα, συμπεριλαμβανομένου του κολιέ που της έδωσε η μητέρα της. Οι τελευταίες στιγμές της ταινίας δείχνουν τον Άντι να έχει αποδεχτεί τη μοίρα του, παγιδευμένο στο διαμέρισμά του και την Κλερ να παίρνει ταξί για να πάει στην πόλη.

Διανομή
-------

* Τερέζα Πάλμερ ως Κλερ Χέιβελ
* Μαξ Ρίμελτ ως Άντι Βέρνερ
* Ματίας Χάμπιχ ως Έριχ Βέρνερ, πατέρας του Άντι
* Έμμα Μπάντιγκ ως Φράνκα Χούμελς
* Ελμίρα Μπαχράμι ως Γιάνα
* Κρίστοφ Φράνκεν ως Πέτερ
* Λάρα Μαρί Μίλερ ως Ζίλκε
* Βίκτορ Μπασμάκοφ ως Μπένι
* Μασα Βολφ ως Μάσα
* Ματίας Ρούσελ ως Γιάκομπ
* Λούσι Άρον ως Έλοντι Τσάντικαν
* Μοργκάνε Φέρου ως Τζέσι Λαμάρκ
* Τούσο Λεκβάπε ως Μπίλι Ντάρμα
* Νασίμ Αβάτ ως Άρον Χούρβιτς

Παραγωγή
--------

Η παραγωγός Πόλι Στάνιφορντ, ο ηθοποιός Μαξ Ρίμελτ και η σκηνοθέτης Κέιτ Σόρτλαντ στο Berlinale 2017.
Η ταινία βασίζεται στο ομότιτλο μυθιστόρημα της Μέλανι Τζούστεν, και ο τίτλος αποτελεί αναφορά στο σύνδρομο της Στοκχόλμης. Σύμφωνα με την σκηνοθέτη, Κέιτ Σόρτλαντ, ο χαρακτήρας του Άντι έχει ρομαντικοποιήσει και εξιδανικεύσει την Ανατολική Γερμανία της παιδικής του ηλικίας, και ήθελε να αναδημιουργήσει μια ουτοπία της δικής του ζωής.

Τον Μάιο του 2015, η Τερέζα Πάλμερ και ο Μαξ Ρίμελτ επιλέχθηκαν για την ταινία. Ο Ρίμελτ επιλέχθηκε ανάμεσα από 10 άνδρες ηθοποιούς. Η Σόρτλαντ ένιωσε πως ήταν ο κατάλληλος, καθώς ερμήνευσε τον ρόλο με έλλειψη ντροπής όπως ένας πραγματικός ψυχοπαθής.

### Γυρίσματα

Η παραγωγή ξεκίνησε το Σεπτέμβριο του 2015 στο Βερολίνο. Για δύο εβδομάδες πριν από τα γυρίσματα, η Πάλμερ και ο Ρίμελτ έμειναν μαζί σε ένα μικρό διαμέρισμα, παρόμοιο με αυτό στο γύρισμα.

Το Νοέμβριο του 2015, τα γυρίσματα μεταφέρθηκαν στο Ντόκλαντς στούντιο της Μελβούρνης στην Αυστραλία.

Παραπομπές
----------

1. 1 2  «Berlin Syndrome (2016)». *British Film Institute* (στα Αγγλικά). Ανακτήθηκε στις 13 Μαΐου 2018.
2. 1 2  www.imdb.com/title/tt3335606/releaseinfo.
3. ↑  (Αγγλικά) *Internet Movie Database*. www.imdb.com/title/tt3335606/releaseinfo. Ανακτήθηκε στις 8  Απριλίου 2017.
4. ↑  «*Berlin Syndrome* (2017)». The Numbers. Nash Information Services, LLC. Ανακτήθηκε στις 5 Νοεμβρίου 2018.
5. 1 2 3  Brunner, Ula (16 February 2017). «Ich fühle mich gleichzeitig fremd und vertraut hier» (στα γερμανικά). Rundfunk Berlin-Brandenburg. Αρχειοθετήθηκε από το πρωτότυπο στις 2017-03-02.. Ανακτήθηκε στις 4 June 2017.
6. ↑  Jagernauth, Kevin. «Teresa Palmer To Lead Cate Shortland's 'Berlin Syndrome'». Αρχειοθετήθηκε από το πρωτότυπο στις 19 Οκτωβρίου 2015. Ανακτήθηκε στις 19 Νοεμβρίου 2015.
7. ↑  Gusmaroli, Danielle (29 Σεπτεμβρίου 2015). «Is it all catching up? A tired-looking Teresa Palmer is make-up free and braced against the cold in a voluminous quilted jacket as she films Berlin Syndrome». *Daily Mail*. Ανακτήθηκε στις 13 Ιανουαρίου 2017.
8. ↑  AZA (4 Νοεμβρίου 2015). «CATE SHORTLAND'S NEW FILM "BERLIN SYNDROME" STARTS SHOOTING IN MELBOURNE». *The Low Down Under*. Αρχειοθετήθηκε από το πρωτότυπο στις 8 Σεπτεμβρίου 2017. Ανακτήθηκε στις 13 Ιανουαρίου 2017.

Εξωτερικοί σύνδεσμοι
--------------------

* *Το Σύνδρομο του Βερολίνου*   στην IMDb